فراه کې ځینې کورنۍ ماشومانو ته د ګوزڼ واکسین له کولو 'ډډه' کوي
فراه کې واکسیناتوران وايي د ګوزڼ واکسین پر وړاندې ناسم باورونه د دې لامل شوي چې یو شمېر کورنۍ خپلو ماشومانو ته د واکسین له ورکولو ډډه وکړي او پدې توګه د ناروغۍ د خپرویدو لامل شي.
د فراه یو شمېر واکسیناتوران‌ چې د کور په کور او ګرځنده کمپاین په برخه کې اوږده مخینه لري وايي چې لا هم په یاد ولایت کې ډیرې داسې کورنۍ شته چې د ناسمو باورونو له مخې د خپلو ماشومانو د واکسین لپاره لیوالتیا نلري. د دوی په وینا کوم دلیلونه چې کورنۍ د دا ډول دریځ د غوره کولو په تړاو وړاندې کوي، هیڅ راز علمې او روغتیایي بنسټ نلري. په فراه ولایت کې یو واکسیناتور عبدالشکور امریکا غږ ته وویل: موږ هره ورځ په سړه هوا کې د سهار له اووه بجو څخه د ماسپښین تر یوې بجې پورې په لارو کې ولاړ یو او ماشومان واکسین کوو. ښاغلي شکور زیاته کړه، یو شمېر کسان د دوی د ټینګار سره سره د خپلو ماشومانو له واکسینولو څخه ډډه کوي، آن تر دې حده چې د منفې او سپکو الفاظو په کارولو سره د واکسیناتورانو په وړاندې غبرګون ښکاره کوي. په ورته مهال، د فراه فعالین وايي چې د ګوزڼ واکسین په وړاندې ناسم باورونه ټولنیزې ریښې لري او تر ټولو عمده لامل ېې علمي او روغتیايي معلوماتو ته نه لاسرسی دی. دوی له روغتیایي چارواکو غواړي چې د دا ډول ناسمو باورونو د له منځه وړلو لپاره باید د عامه پوهاوي هڅې لازیاتې ګړندۍ شي. د فراه ولایت یو تن ټولنیز فعال، عبدالرؤف اعتمادي وایي چېد کورنیو له لوري د ماشومانو د نه واکسین کولو تر ټولو لوی لاملونه بې سوادي او د منفي‌ تبلیغاتو ناوره اغیزې دي، چې د له منځه وړلو لپاره ېې عامه پوهاوی اړین دی. بل لوري ته، د فراه د عامې‌ روغتیا ریاست د کتلوي معافیت آمر، واحد خان وحیدي د دا ډول ناسمو باورونو او منفي تبلیغاتو د له منځه وړلو لپاره د ټولنې له ټولو غړو په ځانګړي‌ ډول له دیني عالمانو څخه د مرستې او همکارۍ غوښتنه کوي. ښاغلي وحیدي امریکا غږ ته وویل: " د ګوزن ناروغۍ او د واکسین د ګټو په اړه تقریباً د ټولنې د زیاتو قشرونو د پوهاوي کچه ټیټه ده، ځکه کله نا کله د منفي او بې اساسه پیغامونو د خپرولو له لاری د خلکو ذهنیتونه خرابوي. نوموړی له دیني عالمانو غواړي چې د عامه پوهاوي په پروګرامونو کې،‌ په ځانګړي دول د ګوزڼ ضد کمپاینونو د تطبیق په برخه کې له دوی سره همکاري وکړي، تر څو ماشومان له تل پاتې معلولیت څخه وژغورل شي. دا په داسې حال کې ده چې د ناسمو باورونو د شتون تر څنګ د یو شمېر نورو ننګونو له امله د فراه د لرې پرتو سیمو ډیری ماشومان د پولیو ضد واکسین له څاڅکو څخه محروم شوي.